
Lieta Nr. 11270009720
K75-0010-21

LĒMUMS
Rīgā 2021. gada 7. jūnijā

Ekonomisko lietu tiesa šādā sastāvā:
tiesnesis Miķelis Zumbergs,

piedaloties procesa virzītājai Sandai Rukutei, prokurorei Revitai Freibergai, ar mantu saistītajai personai Žannai Karaļovai (Zhanna Karaliova) un Žannas Karaļovas pārstāvim zvērinātam advokātam Aleksejam Ponomarjovam,

slēgtā tiesas sēdē izskatīja procesu par noziedzīgi iegūtu mantu.

Aprakstošā daļa

[1] Ar Valsts policijas Kurzemes reģiona pārvaldes Kriminālpolicijas biroja Organizētās noziedzības un noziegumu ekonomikas jomā apkarošanas nodaļas galvenās inspektores S. Rukutes (turpmāk – procesa virzītāja) 2021. gada 15. marta lēmumu nolemts izdalīt no kriminālprocesa Nr. 11270009720 materiālus, kā arī uzsākt un nodot tiesai procesu par noziedzīgi iegūtu mantu. Lēmumā ierosināts:
1) naudas līdzekļus 348,51 EUR, kas izriet no kreditora prasījuma un uzskaitīti likvidējamās akciju sabiedrības „ABLV Bank” (turpmāk – LAS „ABLV Bank”) iekšējās uzskaites ierakstā Nr. LV84AIZK0000170062935, ar tiesas lēmumu atzīt par noziedzīgi iegūtu mantu, konfiscēt valsts labā un iegūtos finanšu līdzekļus ieskaitīt valsts budžetā;
2) obligācijas ABLV FXD RD EUR 271019 (ISIN LV0000880052, daudzums 33,976.0000) 33 976 EUR vērtībā, kas izriet no kreditora prasījuma un uzskaitītas LAS „ABLV Bank” iekšējās uzskaites ierakstā Nr. LV69AIZK0000180062935, ar tiesas lēmumu atzīt par noziedzīgi iegūtu mantu, konfiscēt valsts labā un iegūtos finanšu līdzekļus ieskaitīt valsts budžetā;
3) kuponus no finanšu instrumentiem 91,31 EUR, kas izriet no kreditora prasījuma un uzskaitīti LAS „ABLV Bank” iekšējās uzskaites ierakstā Nr. LV54AIZK0000190062935, ar tiesas lēmumu atzīt par noziedzīgi iegūtu mantu, konfiscēt valsts labā un iegūtos finanšu līdzekļus ieskaitīt valsts budžetā;
4) nekustamo īpašumu Liepājas ielā 2-87, Rīgā, kadastra Nr. 01009258963, ar tiesas lēmumu atzīt par noziedzīgi iegūtu mantu, konfiscēt valsts labā un iegūtos finanšu līdzekļus ieskaitīt valsts budžetā.
Procesa virzītājas lēmumā norādīti turpmāk minētie apsvērumi.
[1.1] Kriminālprocess Nr. 11270009720 uzsākts 2020. gada 11. septembrī pēc Krimināllikuma 195. panta trešās daļas par to, ka Baltkrievijas pilsone Ž. Karaļova, iespējams, izmantojusi LAS „ABLV Bank” bankas kontu, lai legalizētu nenoskaidrota noziedzīga nodarījuma rezultātā iegūtus naudas līdzekļus.
[1.2] Ir aizdomas par darījumu saistību ar noziedzīgi iegūtu līdzekļu legalizācijas pirmo stadiju – ievietošanu jeb izvietošanu, kuras laikā Ž. Karaļovas kontā veiktas skaidras naudas iemaksas, otro stadiju – noslāņošanu jeb strukturēšanu, kad noziedzīgi iegūti līdzekļi, imitējot civiltiesiskus darījumus, pārvietoti no sākotnējās izcelsmes vietas ar mērķi tos attālināt no līdzekļu ieguves avota, un trešo stadiju – integrāciju, kad daļa no saņemtajiem līdzekļiem tikusi ieguldīta vērtspapīru un nekustamā īpašuma iegādei, kā arī veikti tēriņi personīgajām vajadzībām.
[1.3] Ž. Karaļovas kontā tika veiktas nezināmas izcelsmes skaidras naudas iemaksas lielā apmērā, pirms tam līdzekļus debetējot Baltkrievijā un pārvedot uz Latviju tādā apmērā, lai netiktu pārsniegts 10 000 EUR slieksnis. Daļa no skaidrā naudā iemaksātajiem līdzekļiem izmantota, lai veiktu ieguldījumus vērtspapīros un norēķinātos par precēm un pakalpojumiem.
[1.4] Finanšu izlūkošanas dienesta rīcībā nav dokumentu, kas pilnībā apliecinātu Ž. Karaļovai piederošo līdzekļu, kas atrodas LAS „ABLV Bank”, sākotnējo izcelsmi, kā arī, ņemot vērā, ka Ž. Karaļova nebija iesniegusi LAS „ABLV Bank” visu pieprasīto informāciju, nav iespējams pilnībā pārliecināties par kontos veikto darījumu būtību un mērķi.
[1.5] Finanšu līdzekļi Z. Karaļovas kontā tieši un pastarpināti tika saņemti no dažādiem juridiskiem veidojumiem ar kontiem LAS „ABLV Bank”, kuriem piemita čaulas pazīmes un kuri veikuši aizdevumu atmaksu, kā arī dažādu preču un pakalpojumu rēķinu apmaksas, simulējot šķietami legālus darījumus.
[1.6] Lai legalizētu noziedzīgi iegūtus līdzekļus, darījuma shēmā tika iesaistītas šādas personas: Ž. Karaļova, „SAMOR INVEST LTD” (Beliza), „MICROSOURCE TRADE LTD” (Beliza), „MEDEX GROUP LTD” (Māršala Salas), „SWANDER SERVICES LTD” (Māršala salas), „JONERICH TRADE LTD” (Lielbritānija), „PRINCETON UNIVERSAL CORP” (Britu Virdžīnu salas), „PRIMECROFT PRODUCTS INC” (Kanāda).
[1.7] Ž. Karaļova kontā saņēma: 2013. gada 19. februārī – maksājumu 15 000 USD no Murata Podgorecka (Murat Podgoretskiy), 2014. gada 10. janvārī – maksājumu 270 000 USD no „SAMOR INVEST LTD”, 2014. gada 26. septembrī – skaidras naudas iemaksu 7000 EUR no Jevgēņija Lukašenko (Yauheni Lukashenka), no 2013. gada 27. novembra līdz 2017. gada 8. decembrim – skaidras naudas iemaksu 61 793,40 USD un 11 797,16 EUR no Ž. Karaļovas, no 2015. gada 28. maija līdz 25. augustam – skaidras naudas iemaksu 26 000 EUR no Vladislava Šahraja (Vladislav Shakhrai), no 2016.gada 9.septembra līdz 2017.gada 10.oktobrim – maksājumus 25 900 EUR no V. Šahraja. Daļa no skaidras naudas iemaksām nepārsniedz 10 000 EUR slieksni.
[1.8] 2014. gada 10. janvārī Ž. Karaļova saņēma maksājumu 270 000 USD no „SAMOR INVEST LTD” ar norādi „aizdevuma atmaksa”. 2013. gada 30. janvāra aizdevuma līgumā starp Ž. Karaļovu un „SAMOR INVEST LTD” nav norādīts aizdevuma mērķis, kā arī norādīts, ka aizdevums izsniedzams ar pārskaitījumu uz bankas kontu. Līgumā kā „SAMOR INVEST LTD” pārstāvis ir norādīts Ž. Karaļovas laulātais J. Lukašenko. Saskaņā ar LAS „ABLV Bank” klientu izpētes lietu J. Lukašenko „SAMOR INVEST LTD” neieņem nekādus amatus. Ž. Karaļovas kontā nav konstatēti pārskaitījumi, kas liecinātu par aizdevuma izsniegšanu. 2014. gada 14. janvārī Ž. Karaļova pārskaitīja 158 456 EUR SIA „LATECTUS” un iegādājās dzīvokli Liepājas ielā 2-97, Rīgā.
[1.9] „SAMOR INVEST LTD” kontā Nr. LV73AIZK0001140070893 LAS „ABLV Bank” esošie līdzekļi, kas izmantoti aizdevuma atmaksai Ž. Karaļovai, veidojušies tajā pašā dienā no saistītā (abiem ir viens īpašnieks) juridiskā veidojuma „MICROSOURCE TRADE LTD” konta Nr. LV38AIZK0001140116628 LAS „ABLV Bank”, t. i., 2014. gada 10. janvārī tika saņemts 271 000 USD maksājums kā 2014. gada 9. janvāra rēķina apmaksa. Savukārt „MICROSOURCE TRADE LTD” konta līdzekļu izcelsmi veidoja 2014. gada 10. janvārī saņemtais 231 150 USD maksājums no „MEDEX GROUP LTD” konta Nr. LV32AIZK0000010358706 LAS „ABLV Bank” kā 2014. gada 9. janvāra rēķina apmaksa. Savukārt maksājumus „MEDEX GROUP LTD” kontā veidojuši pārskaitījumi no dažādu jurisdikciju čaulas veidojumiem ar kontiem LAS „ABLV Bank”, kuru patiesie labuma guvēji bija Baltkrievijas pilsoņi: 2014. gada 10. janvārī tika saņemts 45 040,69 USD maksājums no „SWANDER SERVICES LTD”, 2014. gada 10. janvārī 40 400 USD maksājums no „JONERICH TRADE LTD”, 2014. gada 10. janvārī 40 260 USD maksājums no „PRICETON UNIVERSAL CORP”, 2014. gada 10. janvārī 85 150 USD maksājums no „PRIMECROFT PRODUCTS INC”.
[1.10] No Ž. Karaļovas konta tika veikti debeta maksājumi: no 2013. gada 24. septembra līdz 2018. gada 12. februārim 105 000 USD maksājumi uz Ž. Karaļovas vērtspapīru kontu LAS „ABLV Bank”, no 2013. gada 23. augusta līdz 2018. gada 12. februārim tika veikti norēķini 43 200 EUR ar karti Latvijā, Baltkrievijā, Igaunijā u.c., 2014. gada 14. janvārī tika veikts 158 456 EUR maksājums SIA „LATECTUS”, no 2015. gada 13. maija līdz 2016. gada 24. februārim tika veikti 29 800 EUR maksājumi un no 2016. gada 13. jūnija līdz 2018. gada 15. janvārim tika veikti 33 300 EUR maksājumi uz V. Šahraja kontiem dažādās bankās.
[1.11] Ž. Karaļova sev piederošos īpašumus Minskā, Kropotkina ielā 84-104, ar platību 46,2 kvadrātmetri un M. Ļiņkova ielā 15B-37 ar platību 37 kvadrātmetri bija vienlaicīgi izīrējusi dažādām personām, noslēdzot „Pilsoņu privātā fonda dzīvojamās telpas nomas līgumus”, radot pamatotas aizdomas, ka šie nomas līgumi noslēgti fiktīvi.
[1.12] Aizdevums „SAMOR INVEST LTD” 270 000 USD apmērā neatbilsts Ž. Karaļovas finansiālajām iespējām, un saskaņā ar ārvalsts analogā finanšu izlūkošanas dienesta sniegto informāciju laika periodā no 2010. līdz 2014. gadam Ž. Karaļovas un vīra J. Lukašenko ienākumi Baltkrievijā nav bijuši ievērojami.
[1.13] Iegūtie pierādījumi dod pietiekamu pamatu uzskatīt, ka tika izveidota shēma, kurā tika iesaistīta Ž. Karaļova, viņas laulātais J. Lukašenko, V. Šahrajs, M. Podgoreckis un čaulas uzņēmumi – „SAMOR INVEST LTD”, „MICROSOURCE TRADE LTD” un „MEDEX GROUP LTD”, kas veica nenoskaidrota noziedzīga nodarījuma rezultātā iegūtu nenoskaidrotas izcelsmes finanšu līdzekļu slēpšanu, mainot to atrašanās vietu, maskējot tos, veicot naudas līdzekļu pārskaitīšanu, skaidras naudas iemaksas, tādējādi izdarot noziedzīgu nodarījumu, kas paredzēts Krimināllikuma 195. pantā.
[1.14] Saskaņā ar Krimināllikuma 70.11 pantu, Kriminālprocesa likuma 318. pantu, 356. panta otrās daļas 1. punktu, 358. panta pirmo daļu, 626.-628. pantu nolemts izdalīt no kriminālprocesa Nr. 11270009720 materiālus par noziedzīgi iegūtu mantu, jo pierādījumu kopums dod pamatu uzskatīt, ka naudas līdzekļiem 348,51 EUR, obligācijām 33 976 EUR vērtībā, kuponiem no finanšu instrumentiem 91,31 EUR un nekustamajam īpašumam Liepājas ielā 2-87, Rīgā, ir noziedzīga izcelsme.

[2] Tiesas sēdē procesa virzītāja ierosinājumu uzturēja, pamatojoties uz lēmumā minētajiem argumentiem, un papildus norādīja, ka no 2003. līdz 2012. gadam Ž. Karaļovas un viņas vīra ieņēmumi bija ap 160 000 EUR. Turklāt no iesniegtā Minskas tiesas lēmuma izriet, ka vīrs 2009. gadā aizdevis citai personai 76 000 EUR. Līdz ar to Ž. Karaļovai un viņas vīram nebija pietiekamu naudas līdzekļu, lai no 2010. līdz 2012. gadam aizdotu uzņēmumam „SAMOR INVEST LTD” 270 000 USD (ap 220 000 EUR). Līdz pat šai dienai nav iesniegta pilnvara, kas apliecinātu Ž. Karaļovas vīra tiesības parakstīt aizdevuma līgumu „SAMOR INVEST LTD” vārdā aizdevuma izsniegšanas laikā.
Prokurore pievienojās procesa virzītājas argumentiem un norādīja, ka Ž. Karaļovas pārstāvja iesniegtajā ienākumu aprēķinā nav norādīti izdevumi, līdz ar to rodas retorisks jautājums, no kādiem līdzekļiem Ž. Karaļova un viņas vīrs 10 gadus dzīvoja.
Ar mantu saistītā persona Ž. Karaļova paskaidroja, ka skaidras naudas aizdošana M. Podgoreckim notika vairākās epizodēs gan Baltkrievijā, gan Spānijā vai nu M. Podgorecka uzņēmuma „Belinfonet” birojā, vai arī kādā no abu ģimeņu dzīvesvietām.
Ž. Karaļovas pārstāvis norādīja, ka procesa virzītāja lēmumu pamatojusi pavirši, tajā nav sniegti aprēķini, ir kļūdas valūtas kursos, procesa virzītāja neiedziļinājās Finanšu izlūkošanas dienesta ziņojumā, bet pārrakstīja to. Ja bija šaubas par to, kāpēc dzīvokļu izīrēšanas līgumi noslēgti paralēli, procesa virzītāja varēja lūgt to izskaidrot. Tad viņa būtu uzzinājusi, ka Baltkrievijas likumi paredz īres līgumu slēgt uz vienu gadu, bet konkrētie līgumi izbeigti priekšlaicīgi, tādējādi dzīvokļus bija iespējams izīrēt citiem īrniekiem. Nevar 2014. gadā it kā veiktu noziedzīgi iegūtu līdzekļu legalizāciju pamatot ar 2015.–2017. gadā veiktām iemaksām, kuru būtība ir tāda, ka dēls atmaksāja mātes sniegto palīdzību. Lēmumā vispārīgi norādīts uz noziedzīgi iegūtu līdzekļu legalizācijas tipoloģiju, bet tā nav sasaistīta ar konkrētām personām un darījumiem. M. Podgoreckim aizdotos līdzekļus bija nepieciešams atgūt steidzīgi, jo 2014. gadā mainījās minimālā nekustamā īpašuma iegādes cena, lai iegūtu uzturēšanās atļauju. Ž. Karaļova visu mūžu ir strādājusi un ieguvusi līdzekļu uzkrājumus, tāpēc nevar vērtēt tikai ieņēmumus par 2003.–2013.gadu.

Motīvu daļa

[3] Noklausoties lietas dalībnieku paskaidrojumus un iepazīstoties ar procesa par noziedzīgi iegūtu mantu materiāliem, tiesa atzīst, ka procesa virzītājas ierosinājums par arestētās mantas atzīšanu par noziedzīgi iegūtu, konfiskāciju un ieskaitīšanu valsts budžetā ir daļēji pamatots un apmierināms.

[4] Atbilstoši Kriminālprocesa likuma 356. panta otrās daļas 1. punktam pirmstiesas kriminālprocesa laikā mantu par noziedzīgi iegūtu var atzīt ar rajona (pilsētas) tiesas lēmumu šā likuma 59. nodaļā noteiktajā kārtībā.
Saskaņā ar Kriminālprocesa likuma 626. panta pirmo daļu izmeklētājam ar uzraugošā prokurora piekrišanu ir tiesības pirmstiesas kriminālprocesā radušos mantisko jautājumu savlaicīgas atrisināšanas un procesa ekonomijas interesēs izdalīt no krimināllietas materiālus par noziedzīgi iegūtu mantu un uzsākt procesu, ja pastāv šādi nosacījumi:
1) pierādījumu kopums dod pamatu uzskatīt, ka manta, kura izņemta vai kurai uzlikts arests, ir noziedzīgi iegūta vai saistīta ar noziedzīgu nodarījumu;
2) objektīvu iemeslu dēļ krimināllietas nodošana tiesai tuvākajā laikā (saprātīgā laika periodā) nav iespējama vai tas var radīt būtiskus neattaisnotus izdevumus.
Procesa virzītāja norāda, ka lietas apstākļu izmeklēšana ir saistīta ar starptautisku sadarbību. Tiesas ieskatā, šis apsvērums saprātīgi pārliecina par to, ka objektīvu iemeslu dēļ krimināllietas nodošana tiesai tuvākajā laikā (saprātīgā laika periodā) nav iespējama. Līdz ar to procesa virzītājai bija pamats izdalīt no krimināllietas materiālus par noziedzīgi iegūtu mantu un uzsākt procesu, ja pierādījumu kopums viņai deva pamatu uzskatīt, ka manta, kurai uzlikts arests, ir noziedzīgi iegūta vai saistīta ar noziedzīgu nodarījumu.
Izskatāmajā lietā procesa virzītāja atsaucas uz Krimināllikuma 70.11 pantu, proti, uz to, ka manta ir noziedzīgi iegūta. Saskaņā ar minētā panta pirmo daļu noziedzīgi iegūta manta ir manta, kas personas īpašumā vai valdījumā tieši vai netieši nonākusi noziedzīga nodarījuma izdarīšanas rezultātā.
Viedokli, ka šajā lietā aplūkotā manta Ž. Karaļovas īpašumā nonākusi noziedzīga nodarījuma izdarīšanas rezultātā, procesa virzītāja pamato ar apsvērumiem, ka ir izveidota shēma, kuras ietvaros Ž. Karaļova, viņas vīrs J. Lukašenko, V. Šahrajs, M. Podgoreckis un vairāki čaulas uzņēmumi – „SAMOR INVEST LTD”, „MICROSOURCE TRADE LTD” un „MEDEX GROUP LTD” – veica nenoskaidrota noziedzīga nodarījuma rezultātā iegūtu nenoskaidrotas izcelsmes finanšu līdzekļu slēpšanu, mainot to atrašanās vietu, maskējot tos, veicot naudas līdzekļu pārskaitīšanu, skaidras naudas iemaksas, tādējādi izdarot noziedzīgi iegūtu līdzekļu legalizēšanu, kas paredzēta Krimināllikuma 195. pantā.

[5] Kā jau minēts, saskaņā ar Krimināllikuma 70.11 panta pirmo daļu noziedzīgi iegūta manta ir manta, kas personas īpašumā vai valdījumā tieši vai netieši nonākusi noziedzīga nodarījuma izdarīšanas rezultātā. Tas nozīmē, ka, lai mantu atzītu par noziedzīgi iegūtu, ir nepieciešams konstatēt noziedzīga nodarījuma esību.
Atbilstoši Kriminālprocesa likuma 124. panta piektajai daļai pierādīšanas priekšmetā ietilpstošie apstākļi uzskatāmi par pierādītiem, ja pierādīšanas gaitā izslēgtas jebkādas saprātīgas šaubas par to esību vai neesību. Tādējādi noziedzīga nodarījuma konstatēšanai ir nepieciešams tāds pierādījumu apjoms, kas izslēdz saprātīgas šaubas par noziedzīga nodarījuma esību.
Saskaņā ar Kriminālprocesa likuma 124. panta sesto daļu procesā par noziedzīgi iegūtu mantu pierādīšanas priekšmetā ietilpstošie apstākļi attiecībā uz mantas noziedzīgo izcelsmi uzskatāmi par pierādītiem, ja pierādīšanas gaitā ir pamats atzīt, ka mantai, visticamāk, ir noziedzīga, nevis likumīga izcelsme.
Savukārt saskaņā ar Kriminālprocesa likuma 124. panta septīto daļu, lai pierādītu noziedzīgi iegūtu līdzekļu legalizēšanu, nav nepieciešams pierādīt, konkrēti no kura noziedzīgā nodarījuma līdzekļi iegūti.
Līdz ar to tiesai šajā lietā jāpārbauda, vai pastāv apstākļi, kas liecina par noziedzīgi iegūtu līdzekļu legalizēšanu un par to, ka lietā aplūkotajai mantai, visticamāk, ir noziedzīga, nevis likumīga izcelsme, bet tiesai nav nepieciešams pierādīt, konkrēti no kura noziedzīgā nodarījuma līdzekļi iegūti.

[6] Tiesa atzīst, ka par darbībām, kas veido noziedzīgi iegūtu līdzekļu legalizācijas objektīvo pusi, nepārprotami liecina darījumu ķēde, kuras rezultātā Ž. Karaļova 2014. gada 10. janvārī savā LAS „ABLV Bank” atvērtajā kontā Nr. LV17AIZK0001120062935 saņēma 270 000 USD no „SAMOR INVEST LTD”, 2014. gada 13. janvārī šos līdzekļus kopā ar citiem līdzekļiem (kopumā 287 253,60 USD) konvertējot uz 209 903,98 EUR.
Proti, lietas materiālos ir ziņas, kas apstiprina procesa virzītājas 2021. gada 15. marta lēmumā minēto, ka „SAMOR INVEST LTD” esošie līdzekļi, kas izmantoti aizdevuma atmaksai Ž. Karaļovai, veidojušies tajā pašā dienā no saistītā juridiskā veidojuma „MICROSOURCE TRADE LTD” konta, t. i., 2014. gada 10. janvārī tika saņemts 271 000 USD maksājums. Savukārt „MICROSOURCE TRADE LTD” konta līdzekļu izcelsmi veidoja 2014. gada 10. janvārī saņemtais 231 150 USD maksājums no „MEDEX GROUP LTD” konta kā 2014. gada 9. janvāra rēķina apmaksa. Savukārt maksājumus „MEDEX GROUP LTD” kontā veidojuši pārskaitījumi no dažādiem juridiskiem veidojumiem: 2014. gada 10. janvārī tika saņemts 45 040,69 USD maksājums no „SWANDER SERVICES LTD”, 2014. gada 10. janvārī 40 400 USD maksājums no „JONERICH TRADE LTD”, 2014. gada 10. janvārī 40 260 USD maksājums no „PRICETON UNIVERSAL CORP”, 2014. gada 10. janvārī 85 150 USD maksājums no „PRIMECROFT PRODUCTS INC” (lietas 1. sējuma 168.–175. lapa). Tiesa neatspoguļo šo ziņu saturu plašāk, nekā tas norādīts procesa virzītājas 2021. gada 15. marta lēmumā, ņemot vērā procesa virzītājas 2021. gada 20. aprīļa lēmumā norādīto, ka ar šiem materiāliem Ž. Karaļovai un viņas pārstāvim nav atļauts iepazīties.
Šāda gara un ātra darījumu ķēde nav raksturīga ekonomiski pamatotai saimnieciskai darbībai un darījumiem starp dažādiem patstāvīgiem komersantiem, kuru interese normāli ir peļņas gūšana. Tādēļ minētie apstākļi liecina par visu iesaistīto personu koordinētu rīcību, mainot līdzekļu atrašanās vietu un piederību, un šīs rīcības mērķis ir slēpt vai maskēt līdzekļu patieso izcelsmi, imitējot civiltiesiskus darījumus. Minētās darbības atbilst Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma 5. panta pirmās daļas 1. punktā minētajam noziedzīgi iegūtu līdzekļu legalizācijas darbību aprakstam.

[7] Kaut gan ar mantu saistītajai personai nav atļauts iepazīties ar visiem lietas materiāliem, tā var atspēkot procesa virzītāja pieņēmumu par līdzekļu noziedzīgo izcelsmi, sniedzot paskaidrojumus un pierādījumus, kas pamatotu attiecīgo līdzekļu likumīgu izcelsmi.
Atbildot uz LAS „ABLV Bank” 2019. gada 2. augusta pieprasījumu, Ž. Karaļova skaidroja, ka no 2010. līdz 2012. gadam viņas ģimene pa daļām aizdeva līdzekļus aptuveni 200 000 EUR apmērā telekomunikāciju uzņēmuma izveidei (lietas 3. sējuma 136.–145. lapa). Viņas pārstāvis tiesai ir iesniedzis 2021. gada 27. aprīļa paskaidrojumus, kuros norādīts, ka laikā no 2003. līdz 2013. gadam ieskaitot Ž. Karaļova un viņas vīrs ir guvuši ieņēmumus 233 646 EUR apmērā (lietas 4. sējuma 19. lapa). Pārstāvis ir iesniedzis arī M. Podgorecka pašrocīgi uzrakstītu liecību (tas pievienots lietai kā dokuments saskaņā ar Kriminālprocesa likuma 135. pantu), kurā viņš apliecina, ka laikā no 2010. gada līdz 2013. gadam bija saņēmis no Ž. Karaļovas un viņas vīra ap 270 000 USD skaidrā naudā. Naudas līdzekļi esot nodoti nelielās daļās, personīgi tiekoties Baltkrievijā. 2013. gada vasarā Ž. Karaļova paziņojusi, ka viņas plāni mainās un viņa negrib attīstīt Spānijas biznesu, bet pirks nekustamo īpašumu Latvijā un saņems tur uzturēšanās atļauju. M. Podgoreckis tam neesot bijis gatavs, visa viņa nauda bijusi ieguldīta biznesā, tāpēc viņš savācis naudas līdzekļus no tām kompānijām, kurās tie bija. Aizdevuma līgums „SAMOR INVEST LTD” vārdā ticis parakstīts, jo banka prasījusi izskaidrot pārskaitījumu (lietas 4. sējuma 120. lapa).
Izvērtējot Ž. Karaļovas argumentus par aizdevuma izsniegšanu M. Podgoreckim un tā atmaksu ar „SAMOR INVEST LTD” starpniecību, tiesa atzīst, ka šie argumenti nav ticami. Pirmkārt, ja aizdevums patiešām bija izsniegts skaidrā naudā M. Podgoreckim, nav skaidrs, kāpēc aizdevuma līgumā bija jānorāda patiesībai neatbilstoši apstākļi, ka aizdevums izsniegts ar bankas pārskaitījuma starpniecību uzņēmumam „SAMOR INVEST LTD”. Otrkārt, tiesa uzskata par praktiski neiespējamu, ka saprātīga persona būtu gatava un faktiski spētu izsniegt aizdevumu apmērā, kas līdzinās viņas ģimenes pēdējo 10 gadu ieņēmumiem, turklāt bez jebkāda saistību nodrošinājuma. Šo tiesas pārliecību pastiprina arī tas, ka Ž. Karaļovas ģimenes ieņēmumu aprēķinā nav ņemti vērā izdevumi. Treškārt, tiesai ir iesniegts Minskas pilsētas Padomju rajona tiesas 2021. gada 6. aprīļa lēmums, no kura izriet, ka Ž. Karaļovas vīrs J. Lukašenko citai fiziskai personai Jurijam Bulaham 2009. gada 1. decembrī aizdevis naudas līdzekļus 76 000 USD apmērā (lietas 4. sējuma 90. lapa). Šī aizdevuma summa kopā ar aizdevumu M. Podgoreckim pārsniedz Ž. Karaļovas ģimenei pieejamos likumīgas izcelsmes līdzekļu uzkrājumus, kurus būtu iespējams izmantot aizdevuma izsniegšanai. Ceturtkārt, atbildot uz tiesas jautājumiem par skaidras naudas aizdevuma izsniegšanas apstākļiem, Ž. Karaļova precīzi varēja nosaukt tikai aizdevuma kopsummu, kura atbilst no „SAMOR INVEST LTD” saņemtajai summai. Uz citiem tiesas jautājumiem par to, kā notika aizdevuma izsniegšana, kurā vietā un laikā tas notika, cik daudz aizdevuma izsniegšanas epizožu bija, kādas summas tika izsniegtas un kuras personas piedalījās naudas līdzekļu nodošanā, Ž. Karaļovas atbildes bija vispārīgas un nekonkrētas. Viņa nespēja skaidri aprakstīt arī pēdējo naudas nodošanas epizodi, norādot, kas tas varēja būt Spānijā, bet neatceroties pat aptuvenu naudas summu. Kaut arī tiesa piekrīt, ka pēc 10 gadiem personai var piemirsties atsevišķas notikušā detaļas, darījums, kura apmērs līdzinās ģimenes 10 gadu ieņēmumiem, ir personai nozīmīgs, tāpēc ir pamatoti gaidīt, ka viņa spēs atcerēties vismaz dažas nozīmīgākās notikušā detaļas.
Minēto apstākļu kopums tiesas ieskatā ir pietiekams, lai atzītu, ka finanšu līdzekļiem 270 000 USD apmērā, kas 2014. gada 10. janvārī saņemti no „SAMOR INVEST LTD”, nav likumīgas izcelsmes. Vērtējot šos apstākļus kopsakarā ar šā lēmuma 6. punktā konstatēto, ka darījumu ķēde atbilst noziedzīgi iegūtu līdzekļu legalizācijas darbību aprakstam, tiesa saskaņā ar Kriminālprocesa likuma 124. panta sesto daļu atzīst par pierādītu mantas noziedzīgo izcelsmi, jo mantai, visticamāk, ir noziedzīga, nevis likumīga izcelsme.

[8] No lietas materiāliem izriet, ka nekustamo īpašumu Liepājas ielā 2-87, Rīgā, kadastra Nr. 01009258963, Ž. Karaļova iegādājusies 2014. gada 14. janvārī par līdzekļiem, kas 2014. gada 10. janvārī saņemti no „SAMOR INVEST LTD”. Secināms, ka nekustamais īpašums iegādāts par noziedzīgi iegūtiem līdzekļiem, pārvēršot tos citās vērtībās, un atzīstams par noziedzīgi iegūtu mantu. Attiecīgi par noziedzīgi iegūtu atzīstams arī konta atlikums 348,51 EUR, kuru veido pāri palikušie līdzekļi (lietas 2. sējuma 2.–3. lapa).
Tā kā tiesai nav zināma cita persona, kurai būtu likumīgas tiesības uz mantu, saskaņā ar Kriminālprocesa likuma 358. panta pirmo daļu minētā manta ar tiesas nolēmumu konfiscējama valsts labā, bet iegūtie finanšu līdzekļi ieskaitāmi valsts budžetā.

[9] Obligācijas ABLV FXD RD EUR 271019 iegādātas 2017. gada 27. oktobrī par 40 000 USD. Izsekojot secīgiem obligāciju pirkšanas un dzēšanas darījumiem, var secināt, ka līdzekļi konkrēto obligāciju pirkšanai pirmoreiz ieskaitīti kontā 2013. gada 24. septembrī 50 000 USD apmērā (lietas 2. sējuma 19.–20. lapa). Tiesa konstatē, ka līdzekļi obligāciju pirkšanai iegūti 2013. gada 13. augustā kā noguldījuma izmaksa (lietas 2. sējuma 2. lapa). Ž. Karaļova lūdz ņemt vērā, ka LAS „ABLV Bank” obligācijas viņa nopirka par ģimenes ietaupījumiem, ko viņa personīgi iemaksāja kontā, bet naudas līdzekļi, ko viņa saņēma kā aizdevuma atmaksu, tika iztērēti nekustamā īpašuma iegādei (lietas 3. sējuma 154. lapa). 
Ja neskaita norādi, ka no 2013. gada 24. septembra līdz 2018. gada 12. februārim veikti maksājumi 105 000 USD apmērā uz Ž. Karaļovas vērtspapīru kontu, procesa virzītājas 2021. gada 15. marta lēmumā nav atspoguļota nekāda analīze par to līdzekļu izcelsmi, kuri saņemti 2013. gada 13. augustā kā noguldījuma izmaksa. Līdz ar to tiesa konstatē, ka procesa virzītājas lēmumā attiecībā uz konkrēto mantu nav ziņu par faktiem, kas pamato mantas saistību ar noziedzīgu nodarījumu vai mantas noziedzīgo izcelsmi. Šādos apstākļos tiesai ir pamats atzīt, ka mantas noziedzīgā izcelsme nav pierādīta, un izbeigt procesu par noziedzīgi iegūtu mantu. Šis secinājums attiecas arī uz augļiem, kas iegūti no obligācijām – kuponiem no finanšu instrumentiem 91,31 EUR vērtībā.

Rezolutīvā daļa

Pamatojoties uz Kriminālprocesa likuma 358. panta pirmo daļu, 630. panta pirmo un otro daļu, tiesa

nolēma

atzīt naudas līdzekļus 348,51 EUR, kas izriet no kreditora prasījuma un uzskaitīti LAS „ABLV Bank” iekšējās uzskaites ierakstā Nr. LV84AIZK0000170062935, par noziedzīgi iegūtu mantu, konfiscēt valsts labā un iegūtos līdzekļus ieskaitīt valsts budžetā.
Atzīt nekustamo īpašumu Liepājas ielā 2-87, Rīgā, kadastra Nr. 01009258963, par noziedzīgi iegūtu mantu, konfiscēt valsts labā un iegūtos līdzekļus ieskaitīt valsts budžetā.
Izbeigt procesu par noziedzīgi iegūtu mantu attiecībā uz obligācijām ABLV FXD RD EUR 271019 (ISIN LV0000880052, daudzums 33,976.0000) 33 976 EUR vērtībā, kas izriet no kreditora prasījuma un uzskaitītas LAS „ABLV Bank” iekšējās uzskaites ierakstā Nr. LV69AIZK0000180062935.
Izbeigt procesu par noziedzīgi iegūtu mantu attiecībā uz kuponiem no finanšu instrumentiem 91,31 EUR, kas izriet no kreditora prasījuma un uzskaitīti LAS „ABLV Bank” iekšējās uzskaites ierakstā Nr. LV54AIZK0000190062935.
Lēmumu var pārsūdzēt Rīgas apgabaltiesā 10 dienu laikā no lēmuma pieejamības dienas, sūdzību vai protestu iesniedzot Ekonomisko lietu tiesā.


Tiesnesis	(paraksts)	M. Zumbergs

NORAKSTS PAREIZS
Ekonomisko lietu tiesas
tiesnesis	M. Zumbergs
Rīgā 2021. gada 30. augustā

Lēmums stājies spēkā 2021. gada 25. augustā daļā par noziedzīgi iegūtas mantas konfiskāciju.
1 no 8
image1.png




